text: РЕШЕНИЕ ЗА ИЗПЪЛНЕНИЕ (EС) 2015/579 НА КОМИСИЯТА
  от 9 април 2015 година
  за определяне размера на финансовото участие на Съюза в разходите, направени от Италия през 2012 г. за финансиране на спешни мерки за борба с инфлуенцата по птиците
  (нотифицирансо под номер С(2015) 2235)
  (само текстът на италиански език е автентичен)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 652/2014 на Европейския парламент и на Съвета от 15 май 2014 г. за установяване на разпоредби за управлението на разходите, свързани с хранителната верига, здравеопазването на животните и хуманното отношение към тях, здравето на растенията и растителния репродуктивен материал, за изменение на директиви 98/56/ЕО, 2000/29/ЕО и 2008/90/ЕО на Съвета, на регламенти (ЕО) № 178/2002, (ЕО) № 882/2004 и (ЕО) № 396/2005 на Европейския парламент и на Съвета, на Директива 2009/128/ЕО на Европейския парламент и на Съвета и на Регламент (ЕО) № 1107/2009 на Европейския парламент и на Съвета и за отмяна на решения 66/399/ЕИО, 76/894/ЕИО и 2009/470/ЕО на Съвета (1), и по-специално член 36, параграф 4 от него,
  като има предвид, че:
  (1)
  В Регламент (ЕО) № 349/2005 на Комисията (2) се определят правилата за изплащане на финансиране от страна на Съюза за спешни мерки за ликвидиране на някои болести по животните, включително инфлуенца по птиците. В член 7 от посочения регламент се определят документите, които трябва да бъдат представени от държавата членка, кандидатстваща за финансиране от Съюза, както и сроковете за представянето на тези документи.
  (2)
  Решение за изпълнение 2013/775/ЕС на Комисията (3) предвижда отпускане на финансово участие на Съюза за Италия с оглед на направените от тази държава членка разходи при приемането на спешни мерки за борба с инфлуенцата по птиците през 2012 г. съобразно Решение 2009/470/ЕО на Съвета (4). В съответствие с това на тази държава членка бе изплатен първи транш от финансовото участие на Съюза за 2012 г. в размер на 40 000,00 EUR. В Решение за изпълнение 2013/775/ЕС се предвижда също така, че размерът на финансовото участие на Съюза ще бъде определен в последващо решение, прието в съответствие с посочената в Решение 2009/470/ЕО процедура.
  (3)
  В Регламент (ЕС) № 652/2014 се предвижда при подобни извънредни обстоятелства на държавите членки да се отпуска финансиране. В тази връзка регламентът предвижда размерът на финансовото участие да бъде определян посредством приемането на актове за изпълнение. Също така с този регламент се отменя Решение 2009/470/ЕО, поради което позоваванията на това решение следва да се считат за позовавания на Регламент (ЕС) № 652/2014.
  (4)
  С приемането на Решение за изпълнение 2013/775/ЕС бяха спазени изискванията на Регламент (ЕС, Евратом) № 966/2012 на Европейския парламент и на Съвета (5), и по-специално член 84 от него.
  (5)
  На 19 август 2014 г. Италия подаде до Комисията официално искане за възстановяване на средства, придружено от финансов отчет, оправдателни документи и епидемиологичен отчет за всяко стопанство, в което животните са били заклани и унищожени. Сумата, за която е поискано възстановяване, е в размер на 1 431 549,96 EUR за 2012 г. След разглеждане на документите, представени от тази държава членка, обаче сумата от 68 238,40 EUR бе счетена за недопустима за възстановяване в съответствие с член 5 от Регламент (ЕО) № 349/2005.
  (6)
  Поради това размерът на окончателната вноска за 2012 г. може да бъде съответно определен на 1 363 311,56 EUR, което представлява разликата между поисканата за възстановяване сума и недопустимия размер. След приспадане на първия транш, упоменат в съображение 2, размерът на остатъчната сума, която следва да бъде изплатена на Италия за 2012 г., може да бъде определен на 1 323 311,56 EUR.
  (7)
  Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
  ПРИЕ НАСТОЯЩОТО РЕШЕНИЕ:
  Член 1
  1. С настоящото решение размерът на финансовото участие на Съюза в разходите, направени от Италия през 2012 г. за финансиране на спешни мерки за борба с инфлуенцата по птиците, се определя на 1 363 311,56 EUR.
  2. Размерът на частта от финансовото участие на Съюза, която остава да бъде изплатена на Италия, се определя на 1 323 311,56 EUR.
  Член 2
  Адресат на настоящото решение е Италианската република.
  Съставено в Брюксел на 9 април 2015 година.